En folkeskoleklasse er halvvejs igennem et fem-årigt forsøgsprojekt, hvor de hvert år bruger en skoledag på Flyvestation Aalborg. Det gør de for at blive klogere på, hvad et job ved Forsvaret indebærer - og ikke mindst kræver.

- Er I klar? Løb! Eleverne fra syvende klasse på Vadum Skole bliver sendt afsted ud i Forsvarets øvelsesterræn ved Hvorup nord for Nørresundby. De er en del af et forsøgsprojekt, hvor de i fem år flere gange besøger Flyvestation Aalborg. - I dag vil vi gerne vise eleverne, hvordan vi bruger naturen til at tage en tur på øvelsesbanen eller til at lære at sløre sig, eller hvordan man kan overnatte i naturen, siger seniorsergent Lars Østergaard Andersen fra Flyvestation Aalborg. Det er tredje gang i løbet af projektperioden, at eleverne fra Vadum Skole er på besøg hos Flyvestation Aalborg. Dagens øvelser handler i høj grad om at lære eleverne at samarbejde, og det er meningen, at samarbejdet mellem skolen og flyvestationen skal give eleverne et indblik i en arbejdsplads, der ellers plejer at ligge bag et hegn. - Vi har et arbejde, hvor nogle sidder på kontor, nogle skruer på fly, mens andre styrer fly. Vi vil gerne vise dem det rigtige billede af, hvad vi laver, siger Lars Østergaard Andersen. Afviser ikke en karriere i Forsvaret Eleverne er begejstrede for at få en dag med nogle anderledes oplevelser og læringer, end de kan få i klasselokalet. - Det har været sjovt at få lov at komme ud at bevæge sig, siger Sebastian Nymann, der går i syvende klasse på Vadum Skole. Han er ikke afvisende over for en karriere i Forsvaret. - Enten skal jeg ud at være på flyvestationen, og ellers skal jeg være tømrer, siger Sebastian Nymann. Elevernes næste besøg på Flyvestation Aalborg finder sted næste år. Her skal eleverne fra Vadum Skole med flyvestationen på telttur.